Tliet tabelli ġodda li twaħħlu f’żewġ parkeġġi pubbliċi f’Tas-Sliema għaxart ijiem ilu minn Transport Malta nqalgħu u ntefgħu l-baħar, jinsab informat tvm.com.mt. Żewġ tabelli ġodda li jagħrfu lill-pubbliku li m’humiex obbligati jagħtu donazzjonijiet lill-parkers u jindikaw fejn jista’ jirrapporta abbuż, inqagħu minn parkeġġ li hemm max-Xatt ta’ Tas-Sliema u oħra f’parkeġġ pubbliku li hemm ħdejn il-Fortizza. Storja mxandra miċ-ċentru tal-aħbarijiet dwar dawn il-parkeġġi pubbliċi qanqlet reazzjoni kbira mill-pubbliku, tant li persuni li kitbu fuq il-paġna ta’ Facebook ta’ televisionmalta għarrfuna li waħda mit-tabelli fil-parkeġġ ta’ Tas-Sliema sparixxiet ftit sigħat wara li twaħħlet. Kien proprju lbieraħ filgħodu li tvm.com.mt żar dawn il-parkeġġi u fil-fatt seta’ jinnota li t-tabelli nqalgħu minn posthom u spiċċaw intefgħu l-baħar. Inċidentalment fuq il-post sibna ħaddiema ta’ Transport Malta jwaħħlu mill-ġdid dawn it-tabelli li qed jitqiesu minn xi parkers bħala theddida għad-donazzjonijiet li jsiru mill-pubbliku. Persuni fuq il-post ilmentaw li ħafna drabi, il-pubbliku mhux qed jitħalla fil-libertà li jagħti hu d-donazzjoni li jkun jixtieq iżda qed jintalab minimu ta’ €2 biex ikun jista’ jipparkja l-karozza tiegħu f’dawn il-parkeġġi. Ikkuntattjat minn tvm.com.mt parker li xtaq jibqa’ anonimu saħaq li l-parkers m’għandhomx paga mingħand Transport Malta iżda jgħixu biss bid-donazzjonijiet li jingħataw mill-pubbliku. Qal li hu mhux kontra tat-tabelli li twaħħlu iżda kien jistenna li fuqhom jingħad ukoll li l-parkers m’għandhomx paga u jiddependu biss mid-donazzjonijiet. Mistoqsi x’effett ħallew dawn it-tabelli mindu twaħħlu, huwa qal li waqt li l-maġġoranza għadha tagħti donazzjoni, qed ikun hemm persuni li qed jieqfu jħarsu lejn dawn it-tabelli u jibqgħu sejrin.